**DIOCESE OF SAN PABLO**

**NUESTRA SENORA DE LA NATIVIDAD PARISH**

**PANGIL,LAGUNA**

**PAGSISIYAM SA MAHAL NA BIRHENG NG KAPANGANAKAN**

**(Agosto 30-September 7)**

**PAMBUNGAD NA AWIT**

(awitin araw-araw)

**Ang Puso Ko'y Nagpupuri (Magnificat)**

**KORO**

Ang puso ko'y nagpupuri,Nagpupuri sa Panginoong

Nagagalak ang aking Espiri-tu,sa 'king tagapagligtas

1.Sapagkat nilingap Niya,kababaan ng kanyang alipin

Mapalad ang pangalan ko sa lahat ng mga bansa .**KORO**

2.Sapagkat gumawa ang Poon ng mga dakilang bagay;

Banal sa lupa't langit ang pangalan ng Panginoon. **KORO**

3.At kinahahabagan N’ya ang mga sa Kanya’y may takot.

At sa lahat ng salinlahi ang awa N’yay walang hangan.**KORO**

4.Luwalhati sa Ama, sa Anak at sa Espiritu Santo,

Kapara noong unang-una, ngayon at magpakailanman. **KORO**

**Sa ngalan ng Ama at ng anak at ng Espiritu Santo. AMEN**

**PAMBUNGAD NA PANALANGIN**

(Dasalin araw-araw)

Mapagmahal na Ama,Diyos ng kasaysayan, nagpapasalamat kami sa iyo sa pagbibigay mo sa amin ng iyong Anak na si Hesukristo upang lubos naming pakinabangan ang buhay, ang buhay na ganap at kasiya-siya at higit sa lahat ang buhay na kapiling ka sa iyong kahariang walang katapusan.

Kami rin po ay nagpapasalamat sa pagbibigay mo ng ina ng iyong bugtong na anak na si Maria na kinikilala naming sa bayan ng Pangil bilang Ina ng Kapanganakan o Nuestra Senora dela Natividad. Sa paghahanda namin sa kapistahan ng kanyang kapanganakan kinikilala at nararamdaman naming ang kagalakan ng iyong walang maliw na pagmamahal mo sa amin at ng sa sangkatauhan bilang bahagi ng plano mong pagliligtas ng sangkatauhan simula sa paglilikha ng daigdig, kasama na rito ang pagtatalaga mo ng pamamaraan ng pagliligtas sa tao sapamamagitan ng iyong Anak hindi lamang bilang katubusan ng aming kasalanan at gayun din bilang kabilang naming ang Diyos na naging tao at bahagi ng iyong mabathalang pagkilos ay ang paghahanda mo sa babaeng magdadala ng iyong nagkatawang taong Anak.

Diyos ng buhay, sa pagninilay namin sa paghahanda naming sa pagdiriwang ng kapanganakan ng Ina ng iyong Anak na si Hesus kami po ay patawarin mo sa aming kahinaaan at kakulangan lalo na sa mga pagkakataon sa nanghina kami sa pahalagahan ang biyaya ng buhay mula sa sinapupunan hanggang sa huling sandali ng aming hininga sa daigdig na ito. Sa mga panahon na nakalimutan naming makita ang kahalagahan ng pananampalatayang ipinakita ng Mahal na Birhen ng kapanganakan na walang iba kundi ang buod ng iyong mga pagpahayag ng iyong pagmamahal na ipinakita ni Maria sa kanyang pagiging Ina ni Hesus at aming ina.

Pag-alabin mo kami panginoon sa iyong pusong mapagmahal sa amin sa pamamagitan ng aming pang- araw-araw na pagiisip, pagsasalita at pagkilos sa tulong ni Maria, ang Birhen ng Kapanganakan.

**UNANG ARAW**

(Aug.30)

**KALINIS-LINISANG PAGLILIHI SA BIRHEN MARIA**

***(IMMACULATE CONCEPTION)***

***(Genesis 3 : 9-15)***

Ngunit tinawag nya ang lalaki at tinanong “Saan ka naroon?” “ Natakot po ako ng marinig kong kayo’y nasa halamanan; nagtago po ako sapagkat ako’y hubad,”sagot ng lalaki.Nagtanong muli ang Diyos “Sinong maysabi sa iyong hubad ka? Bakit kumain ka ba ng bungang ipinagbabawal ko?” “ Kasi pinakain po ako Ng babaing ibinigay nyo sa akin,”Tugon ng lalaki.”Bakit mo ginawa ang bagay na iyon?’Tanong ng Panginoong Yaweh sa babae.”Mangyari po’y nilinlang ako ng ahas, kaya ako natuksong kumain” sagot naman niya ito.”At sinabi ng Panginoong Yaweh sa ahas” Sa iyong ginawa ay may parusang dapat na ikaw lang sa lahat ng hayop ang magdaranas; mula ngayon ikaw ay gagapang, at ang pagkain mo’y alikabok lamang. Kayo ng babae ay aking pag-aawayin, binhi nya at binhi mo’y lagi kong pag-lalabanin. Ang binhi nya ang dudurog sa iyong ulo, at sa sakong niya’y ikaw ang tutuklaw.

**PAGNINILAY**

Tandang tanda ko pa noong ako ay binata pa, nabighani ako sa isang napakagandang dilag na aking nakilala sa isang gawaing pang simbahan. Nilapitan ko sya at tinanong ang kanyang pangalan. At kami ay naging matalik na magkaibigan.Lumaon ang aming pagiging mag-kaibigan at kami’y naging magkasintahan. Subalit dumating ang unos sa aming relasyon.Siya ay nakakilala ng ibang lalaki at mas pinili nya ito kesa sa akin.Alam ko na mahal nya rin ako at alam ko na nasaktan rin sya sa pakikipag-hiwalay sa akin. Subalit kailangan namin gawin na maghiwalay sa kadahilanang dapat kong harapin ang pagiging tapat na lingkod ng Diyos sapagkat ako ay nakatakdang maging isang pari.Mas pinili nya ang makipag hiwalay sa akin upang hindi maging hadlang sa aking mithiin na maging alagad ng Diyos Ama. Di naging madali sa amin ang magkalayo at harapin ang kanya kanyang nais sa buhay. Subalit sa awa at tulong ng Panginoong Diyos aming napagtagumpayan ang mga pagsubok sa aming buhay.Naging maayos ang aming mga naging plano at desisyon upang maisakatuparan ang nakatakda sa aming mga kapalaran,sa awa at tulong ng Mahal na Birheng Maria ay patuloy nya kaming ginagabayan at inilalayo sa masamang kapahamakan. Aking natutunan na ang pagkakaroon ng malinis na puso at magandang hangarin sa buhay ay pagkakalooban ng ating Diyos Ama ng maayos at maalwang pamumuhay basta’t matuto lamang tayong sumunod sa kalooban ng Diyos.

Katulad ng Mahal na Birheng Maria ng ipahayag ng anghel Gabriel na siya ang nakatakdang maging Ina ng Panginoong Hesus ay walang pasubali na kanyang tinanggap ang utos na ito.At siya rin ang aking naging huwaran upang makasunod ako sa kalooban ng Diyos.

**SALMO**

**(Salmo 97,1.2-3ab.3kd-4)**

**Tugon: *Umawit sa D’yos ng awa,***

***Ang gawain nya’y dakila.***

Umawit ng bagong awit at sa Poon ay ialay,

Pagka’t yaong ginawa n’ya ay kahanga-hangang tuna’y!

Sa sariling lakas niya at taglay na kabanalan,

Walang hirap na natamo yaong hangad na tagumpay.**Tugon**

Ang tagumpay niyang ito’y siya na rin ang naghayag, sa harap

ng mga bansa’y nahayag ang pagliligtas.

Ang pangako sa Israel lubos niyang tinutupad. **Tugon**

**PANALANGIN SA UNANG ARAW**

Ama,gabayan mo po kami sa bawa’t oras at araw ng aming buhay, upang patuloy kaming makasunod sa iyong kalooban. Matuto nawa kaming maging tapat mong alagad na walang pag-kukunwari at pag-aalinlangan sa aming pananampalataya sa iyo.Nawa’y gamitin mo kami upang makaakay ng aming mga kapwa sa pag-gawa ng kabutihan, at matutong magmahal ng taos sa aming puso at alisin ang anumang galit sa aming kalooban upang kami ay maging kalugod lugod sa iyong paningin.Hinihiling namin ito sa awa at tulong ng Mahal na Birheng Maria. **Amen**

**DALIT SA MAHAL NA BIRHENG MARIA**

Para sa katulad sa sandaigdigan

Ligaya ng puso na nararamdaman

Tulad ng magpuri at pasalamatan

Ang Diyos na Amang Makapangyarihan.

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa BIrhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

**Tugon: Mahal na Birhen ng Kapanganakan, Ipanalangin mo**

**kami sa iyong anak.**

**Namumuno:** Magsikap nawa ang mga obispo, pari, diyakono, relihiyoso, at misyonero na maisabuhay ang kanilang ipinahahayag upang maging huwaran si Kristo**. Manalangin tayo**

**Namumuno:** Patuloy nawang tumugon ang pamahalaan sa mga pangunahing pangangailangan ng mga kababayan nating naghihirap sa buhay**. Manalangin tayo**

**Namumuno:** Makita nawa namin mga sumasampalataya ang kaligtasan bilang biyaya ng Diyos na ipinagkakaloob para sa lahat**. Manalangin tayo**

**Namumuno:** Mapahalagahan ang biyaya ng buhay bilang pangunahing regalo na ipinagkaloob ng Diyos mula sa sinapupunan hanggang sa huling hininga ng bawat tao. **Manalangin kayo**

**Namumuno:** Protektahan ang mga bundok, ilog, bukid, lawa at iba pang yaman ng kalikasan bilang mga kawangis ng Diyos na nangangalaga sa Kanyang mga nilikha.**Manalangin tayo.**

**Namumuno:** Huwag mawalan ng pag-asa ang mga nag nanais na magkaroon ng anak. **Manalangin tayo**

**Namumuno:** Katatagan sa mga magulang na hindi nagsasawa na magpaalala sa kanilang mga anak na sumunod sa landas ng Panginoon.**Manalangin tayo**

**Namumuno:** Maramdaman nawa ng mga anak na nawalan ng mga magulang ang pagmamahal ng Diyos sa mga taong kumakalinga sa kanila.**Manalangin tayo**

**Namumuno:** Ang mga nalululong sa ibat-ibang uri ng adiksyon tulad ng ipinagbabawal na gamot, sugal, seks, komputer at marami pang iba ay makadama ng kaligtasan dulot ni Kristo**. Manalangin tayo**

**Namumuno:** Sa masaganang ani ng mga magsasakang nagbibilad sa init ng araw at nagtitiis sa lamig ng ulan para magkaroon ng pagkain sa hapag ng bawat tahanan.**Manalangin tayo**

**Namumuno:** Ang aming mga mangingisda sa karagatan, mga ilog, palaisdaaan at lawa na makapaghatid ng mga huli mula sa biyaya ng kalikasan na mula sa poong maykapal. **Manalangin toya**

**Namumuno:** Makalangit na karunungan sa aming mga guro ay maging gabay hindi lamang sa paglinang at pagunlad ng daigdig na ito ngunit gayon din upang maihanda kami sa buhay na darating na ipinangako sa amin ni Hesus noong kami ay binyagan. **Manalangin tayo**

**Namumuno:** Ang lakas at kapangyarihan ng mga may armas ay gamitin para sa kapayapaan at katarungan upang ang lahat ay maging matiwasay at dignidad sa pamumuhay.**Manalangin tayo**

**Namumuno:** Nawa’y ang mga nagdurusa sa ibat-ibang paraan, at ang mga nagiisip na di nila makakayanan ang hirap ng pagpasok sa pinto ng langit ay higit na mapalapit kay Kristo. **Manalangin tayo**

**Namumuno:** Makaranas nawa ang mga yumao ng puspusang galak sa makalangit na piging kasama ng mga anghel, mahal na Birheng Maria at lahat ng mga banal**. Manalangin tayo**

**PANGHULING PANALANGIN**

Inay,Birhen ng kapanganakan tulungan ang aming pananampalataya!Buksan ang aming tainga upang mapakingan ang salita ng Diyos at makilala ang kanyang tinig at pagtawag. Gisingin ang aming pagnanais na sundin ang kanyang mga yapak, upang lumabas mula sa aming sariling lupain at upang matanggap ang kanyang pangako. Tulungan kaming mahipo kami ng kanyang pag-ibig, upang mahawakan namin siya nang may pananampalataya.Tulungan kaming ipagkatiwala ang aming sarili sa kanya at maniwala sa kanyang pag-ibig, lalo na sa mga oras ng pagsubok, sa ilalim ng anino ng krus, hanggang ang aming pananampalataya ay maging dalisay. Itanim sa aming pananampalataya ang kagalakan ng muling pagkabuhay. Ipaalala sa amin na ang mga naniniwala ay kailan man ay hindi nag-iisa.Turuan mo kaming makita ang lahat ng mga bagay gamit ang mga mata ni Jesus, upang siya ay maging ilaw para sa aming landas. At nawa’y ang ilaw ng pananampalataya na ito ay laging yumabong sa amin, hanggang sa bukang-liwayway ng araw na iyon na walang hanggan na si Kristo mismo, ang iyong Anak, ang aming Panginoon! **Amen.**

**V/*.****O Maria,Ipinaglihing walang sala.*

**R/*.****Ipanalangin mo kaming dumudulog sa iyo.*

**DASALIN/AWITIN** (alin man sa dalawang kanta)

**ABA GINOONG MARIA**

Aba, Ginoong Maria

Napupuno ka ng grasya

Ang Diyos ay sumasaiyo

Bukod kang pinagpala sa babaeng rahat

At pinagpala naman

Ang iyong anak na si Hesus

Santa Maria, Ina ng Diyos

Ipanalangin mo kaming makasalanan

Ngayon at kung kami'y mamamatay.

Amen

**STELLA MARIS**

Kung itong aming paglalayag  
Inabot ng pagkabagabag  
Nawa'y mabanaagan ka  
Hinirang na tala ng umaga

Kahit alon man ng pangamba  
Di alintana sapagkat naro'n ka  
Ni unos ng pighati  
At kadiliman ng gabi

Maria sa puso ninuman  
Ika'y tala ng kalangitan  
Ningning mo ay walang pagmamaliw  
Inang sinta, Inang ginigiliw

Tanglawan kami aming ina  
Sa kalangitan naming pita  
Nawa'y maging hantungang  
Pinakamimithing kaharian

Maria sa puso ninuman  
Ika'y tala ng kalangitan  
Ningning mo ay walang pagmamaliw  
Inang sinta, Inang ginigiliw

Maria sa puso ninuman  
Ika'y tala ng kalangitan  
Ningning mo ay walang pagmamaliw  
Inang sinta, Inang ginigiliw.

**IKALAWANG ARAW**

(Aug,31)

**PAMBUNGAD NA AWIT**

Awitin mula sa pahina 1

**PAMBUNGAD NA PANALANGIN**

Dasalin mula sa pahina 1-2

**PAGPAPAHAYAG NG MAGANDANG BALITA TUNGKOL SA PANGINOON**

***(ANNUNCIATION)***

**(Lucas 1 : 26-38)**

Noong panahon iyon, ang anghel Gabriel ay sinugo ng Diyos sa Nazaret Galilea,sa isang dalaga na ang pangala’y Maria. Siya’y nakatakdang ikasal kay Jose, isang lalaki buhay lipi ni Haring David.Paglapit ng angel sa kinaroroonan ng dalaga,binati nya ito”Matuwa ka! Ikaw ay kalugod lugod sa Diyos wika niya. Sumasaiyo ang Panginoon!” Nagulumihanan si Maria sa ganun pangungusap at inisip niyang mabuti kung ano ang kahulugan niyon.Kaya’t sinabi sa kanya ng angel,”Huwag kang matakot, Maria sapagkat kinalulugdan ka ng Diyos.Makinig ka! Ikaw ay maglilihi at manganganak ng isang lalaki, at siya’y tatawagin mong Hesus. Magiging dakila siya sa angkan ni Jacob magpakailanman, at ang kanyang paghahari ay walang hanggan”.

“Paanong mangyayari Ito, gayong ako’y dalaga?” tanong ni Maria.Sumagot ang angel

“Bababa sa iyo ang Espiritu Santo, at lililiman ka ng kapangyarihan ng katas-taasan.

Kaya’t banal ang ipanganganak at tatawaging anak ng Diyos. Natatandaaan mo ang iyong kamag-anak na si Elizabet?Alam ng lahat na siya’y baog, ngunit naglihi siya sa kabila ng kanyang katandaan.At ngayo’y ika-anim na buwan na ng kanyang pagdadalantao, sapagkat walang hindi mapangyayari sa Diyos”.

Sumagot si Maria,”Ako’y alipin ng Panginoon.Mangyari sa akin ang iyong sinabi.” At nilisan siya ng anghel.

**PAGNINILAY**

December 17, 2007, isang hindi inaasahang pangyayari at pagsubok and dumating sa aking buhay. Habang binabaybay naming ang kahabaan ng national road patungong Pangil, ako at ang sekretarya ng parokya ay naaksidente. Sa pagkakabagsak ko sa kalsada ay hindi ako makatayo at tanging sigaw ay tulungan nyo yung ate ko (sekretarya) sapagkat unconscious siya. Pagka angat sa aking pagkakabagsak ay tila nagmistulang letter S ang aking kanan binti. Nabali at nadurog ang mga buto. Putok ang ulo at maraming sugat sa aking katawan. Agad kaming dinala sa ospital upang mabigyan ng first aid treatment. Pagdating sa ospital ay nagkasama kaming muli at nagtanong ang aking kasama kung ok lang ako. “Okey lang ako sagot ko, Ikaw?” Masakit ang balakang ko, tugon nya. Ayon ang huling beses na nagkita kami at nagkausap.Kinailangan akong ilipat sa mas malaking ospital sa Philippine Orthopedic Center upang doon ay magpagaling at maoperahan. Unang ibinalita ay kakailanganin putulin ang aking binti subalit nakayang lagyan na lamang ng bakal bilang suporta. Ilan beses akong nangamusta tungkol sa aking kasama na naaksidente. Okey lang siya at nagpapagaling. Halos tugon nila. Makalipas ang ilang araw, ay nakarating sa akin na hindi pinalad mabuhay ang aking kasama noong araw din iyon ay binawian siya ng buhay. Mahirap tanggapin at nasambit ko sa aking sarili na sana ako nalang ang nawala.

Ang balitang iyon ay nakakalungkot subalit ang mabiyayaan ako ng pangalawang buhay ay bibiya. Naranasan ko ang magpalipas ng Pasko at Bagong taon sa ospital. Mabilis na lumipas ang panahon.Nakalabas ako pagkaraan ng halos dalawang buwan at nagsimulang magpagaling. Tulad ng pagkakabalita ng angel sa Mahal na Birheng Maria, ito’y isang magandang balita at biyaya. Ang biyaba ay mismong ang ating Panginoong Hesus. Biyaya ng buhay ng Tagapagligtas. At tulad ko, ang pagkalooban ng pangalawang buhay ay napakalaking biyaya.Patuloy akong maglilingkod ng walang hinahangad na kapalit kundi ang tumalima sa kalooban ng Diyos tulad ni Maria’ng nagwika:Ako’y alipin ng Panginoon, mangyari sa akin ang iyong sinabi. (Luke 1:38)

**SALMO**

**(Salmo 39.8-8a.8b9.10.11)**

**Tugon: *Handa akong naririto upang sundin ang loob mo.***

Ang mga paghahandog,pati mga hain at ang mga hayop na handa sunugin.Hindi mo na ibig sa dambana dalhin,Upang yang sala’y iyong patawarin;Sa halip,ang iyong kaloob sa akin ay ang pandinig ko upang ikaw ay dingin.**Tugon**

Kaya ang tugon ko,Ako’y naririto;Nasa kutusan ang mga turo ko.

Ang nais ko sundi’y iyong kalooban;Aking itatago sa puso ang aral.” **Tugon**

Ang pagliligtas mo’y aking ihahayag, saan man magtipon ang ‘yong mga anak;Di ako titigil ng pagpapahayag. **Tugon**

Ang pagliligtas mo’y ipinagsasabi,Di ko inilihim sa aking sarili; Pati pagtulong mo’t pag-big na tapat,Sa mga lingkod mo’y isinisiwalat.**Tugon**

**PANALANGIN SA IKALAWANG ARAW**

Panginoong, ipagkaloob mo sa amin ang lakas at tibay ng pananampalataya tulad ni Maria, na bagamat di niya lubusang maunawaan, siya ay tumalima pa rin sa iyong kalooban.May mga panahon din na kami ay naguguluhan at may pag agam-agam sa aming ginagawa sa aming simbahan dala ng aming mga kahinaan at pagkukulang. Subalit naniniwala kaming ikaw ay nariyan at handa mo kaming tulungan sa aming mga pagkukulang.At umaasa sa panalangin ng iyong Inang si Maria na sa aming mga pangangailangan di mo kami pababayaan.**Amen**

**DALIT SA MAHAL NA BIRHENG MARIA**

Ating pagpupuri at pasasalamat

Doon nababatay sa along marapat

Sapagkat ang Birhen Mariang Marilag

Maningning na awa sa sangmaliwanag.

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa BIrhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

***ABA GINOONG MARIA/STELLA MARIS***

Mula sa pahina 6-7

**IKATLONG ARAW**

(Sept.1)

**PAMBUNGAD NA AWIT**

Awitin mula sa pahina 1

**PAMBUNGAD NA PANALANGIN**

Dasalin mula sa pahina 1-2

**(PAGDALAW NG MAHAL NA BIRHENG MARIA)**

***(VICITATION)***

**(Luke 1 : 39-45)**

Si Maria’y nagmamadaling pumunta sa isang bayan ng kaburulan ng Juda.Pagdating sa bahay ni Zacarias,binati nya si Elizabet.Nang marinig ni Elizabet ang bati ni Maria naggagalaw ang sanggol sa kanyang tiyan.Napuspos ng Espiritu Santo si Elizabet,at buong galak na sinabi, “Pinagpala ka sa mga babae, at pinagpala rin ang dinadala mo sa iyong sinapupunan!” “Sino ako upang dalawin ng ina ng aking Panginoon?” Sapagkat pagkarinig ko ng iyong bati ay naggagalaw sa tuwa ang sanggol sa aking tiyan.Mapalad ka sapagkat nanalig kang matutupad ang ipinasabi sa iyo ng Panginoon !”.

**PAGNINILAY**

Masayang masaya ako kapag may dumarating akong kaeskwela mula sa ibang bansa. Don’t get me wrong.Hindi ako ganuon.I mean hindi ako particular sa pasalubong.Noong mga panahong katatapos namin ng high school at hindi ako nakapag-college agad masyado akong na depressed.Imagine ako ang may high honors sa lahat pero hindi ako nakapag-aral.Ulila na kasi kami sa ama at ang aming lola kung kanino kami nakatira ay walang enganyong pag-aralin ako sa Manila.Siyempre nahihiya ako at pag umuuwi silang classmates ko ay nagtatago ako.

Those were the years.Pero ng makapagtrabaho ako sa Maynila at makapag-aral,nabago ang aking damdamin at pananaw tanggap ko na ang mga consequences ng buhay.Kaya pag may dumarating akong kaeskwela sobrang lakas ng loob kong harapin na sila. Sinasamahan ko pa ang aking kaklase sa mga bahay ng aming ibang kaklase para naman magkita sila.Damang-dama ko ang kasiyahan sa kanilang mga puso. Pagkatapos ay kasama ako sa pagdalaw sa mga lumang lugar tulad ng Vigan at Cebu. Malaki na ang pagbabago sa mga lugar pero anduon pa rin ang pagka-sagrado at pagka-lehitimo. Siguro bilang regalo isasama ako para sa isang buwang bakasyon sa U.S. pero tumanggi ako, parang ayaw kong sarilinin ang saya at grasya ng bakasyon. Sinunod ko ang balak ng kaklase sa isang maliit na proyekto sa School. Alam kong mas pakikinabangan ito ng marami lalo na ang mga bata. Masaya ako para sa kanila.

Ramdam ko ang kaligayahan ni Elizabeth ng dalawin ni Maria.Kasi ramdam ko na kahit matanda na ako ay na achieve ko ang goal ko sa buhay, ang makapag-aral at makapag trabaho, maipamalas at magamit ang aking kakayahan, hindi lamang para sa akin,kung hindi sa mga kapatid ko at maging sa ibang tao, ang aking kapwa. Tanggap rin ako ng aking mga kaklase dahil sila man minahal ako,iginalang at pinahahalagan. Mahal na mahal ko rin sila bilang mga kapatid at inspirasyon ko at isa sila sa nagbibigay tatag sa aking pagka Katoliko.

**SALMO**

**(Isaias 12,2-3.4bkd.5-6)**

**Tugon: *Kapiling n’yo ang butihing***

***‘Poong Banal ng Israel***

Ang Diyos ang siyang nagliligtas sa akin,tiwalang-tiwala ako at wala munti mang pangamba.Sapagka’t ang Poon ang lahat sa akin,Siya ang aking awit,ang aking kaligtasan.Malugod kayong sasalok ng tubig, Sa batis ng kaligtasan.**Tugon**

Magpasalamat kayo sa Poon,Siya ang inyong tawagan;

Ipaalam ninyo sa mga bansa ang kanyang ginawa.

Ipahayag ninyo ang kadakilaan ng kanyang pangalan.**Tugon**

Umawit kayo ng papuri sa Poon,sapagka’t kahanga-hanga ang kanyang mga ginawa.

Ipahayag ninyo ito sa buong daigdig.Mga anak ng Sion,umawit kayo nang buong galak,

Sapagkat nasa piling ninyo ang dakila at ang banal na Israel.**Tugon**

**PANALANGIN SA IKATLONG ARAW**

Panginoon,maraming salamat po sa buhay na ipinagkaloob mo sa amin.Ito ang pinakamahalagang regalo na natanggap namin sa iyo.Nawa’y magamit namin ang buhay na ito upang magabayan,matulungan at higit sa lahat mapaunlad ang buhay at pananampalataya ng ibang tao.Maipadama naming lubusan na kami at ang aming kapwa ay kaisa namin upang maisabay ang mithiin naming maka-akyat at makapamuhay sa langit. Masaya naming maipadama at mahikayat ang lahat tungo sa buhay kay Hesus.**Amen**

**DALIT SA MAHAL NA BIRHENG MARIA**

Gaya ng kaloob ng Diyos na Ama

Sa mga inianak ni Adan at Eva

Sa biyayang taglay wala nang uuna

Kung sa natatamo sa Birheng Maria

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa BIrhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

Mula sa pahina 6-7

***ABA GINOONG MARIA/STELLA MARIS***

**IKA-APAT NA ARAW**

(Sept.2)

**PAMBUNGAD NA AWIT**

Awaitin mula sa pahina 1

**PAMBUNGAD NA PANALANGIN**

Dasalin mula sa pahina 1-2

**4634953MARIA INA NG DIYOS**

***(MOTHERHOOD OF MARY )***

**(Lucas 2 : 16-20 )**

Nagmamadali silang pumaroon at natagpuan nila sina Maria at Jose, at ang sanggol na nakahiga sa sabsaban.Isinalaysay ng mga pastol ang sinabi ng angel tungkol sa sanggol.Namangha ang lahat ng nakarinig sa sinabi ng mga pastol.Tinandaan ni Maria ang mga bagay na ito at ito’y kanyang pinagbulay-bulayan.Umalis ang mga pastol at nagpuri sa Diyos at nagpahayag ng kanyang kadakilaan dahil sa lahat ng narinig nila at nakita, ayon sa sinabi sa kanila ng anghel.

**PAGNINILAY**

Bago ako naging nanay, hindi ko naisip kung gano kalaking responsibilidad ang mag palaki ng isang bata, hindi birong gawain ang hubugin ang isang sanggol hanggang sapitin nya ang hustong gulang.Lalu na sa katulad ko na isang may bahay ng isang OFW na isa hanggang dalawang taong kontrata kung umuwi para magbakasyon sa piling ng pamilya.Ako ang gumagawa ng lahat ng gawain sa bahay at ako ang nag-aalaga sa aming tatlong anak.Sa pag mulat pa lang ng aking mata napakarami ng gawain ang naka bungad sa aking paningin. Magluluto,mag papaligo ng mga bata, maglilinis ng bahay, mag laba at kug ano-ano pang mga gawain.

Noon ang tanging ugnayan naming mag-asawa ay sulat lamang na inaabot ng 2 lingo hanggang 1 buwan bago makarating sa aking asawa.Kaya’t kung mayroon man akong problema na gustong isangguni at ihingi ng payo sa kanya,kadalasan ay tapos at nasolusyunan ko nang mag-isa.Hindi n’ya nasaksihan ang mga unang iyak, ngiti, hakbang ng mga lumalaki naming anak.Sa mga panahong nagkakasakit ang mga anak namin nag-iisa akong nag dadala sa ospital o doktor sa kanila.Mga gabi na hindi ako makatulog sa takot at pag-aalala sa kaligtasan naming mag-iina laban sa mga masasamang loob.Sa loob ng 34 na taong nagtrabaho ang asawa ko bilang isang seaman,mabibilang sa daliri ang mga pasko,birthdays,anniversaries at graduations na kapiling namin siya.

Sa lahat ng ito tanging ang Diyos at ang Mahal na Birheng Maria ang aking naging takbuhan.Hindi nila ako pinabayaan,laging bukas ang kanilang puso sa aking mga panalangin.Lahat ng ito ay aking napagtagumpayan sa pamamagitan ng patuloy na pagsaklolo at pag kupkop ng mahal nating Inang Maria na sa pamamagitan ng kanyang maka-Inang pamamagitan sa Diyos Ama.

**SALMO**

**Tugon: *Kami’y iyong kaawaan,***

***p*agpalain *Poong Mahal***

O, Diyos pagpalain kami’t kahabagan,

Kami Panginoo’y iyong kaawaan

Upang sa daigdig mabatid ng lahat

Ang iyong kalooban at ang pagliligtas.**Tugon**

Nawa’y purihin ka ng mga nilikha

Pagka’t matuwid kang humatol sa madla

Ikaw ang patnubay ng lahat ng bansa.**Tugon**

**PANALANGIN SA IKA-APAT ARAW**

Panginoon naming Diyos,alam namin na si Maria ay hindi nabahiran ng kasalanan sapul ng siya ay ipagliha ng kanyang Ina.Ito ay paghahanda dahil sa siya ang magiging Ina ng pinakamamahal mong anak.Sumangayon si Maria sa kalooban ng Ama at tunay na pinaghanda ni Maria ang kanyang papel bilang Ina ng Diyos at ng kanyang sakripisyo ay magandang insprasyon para sa aming mga ina.

Idinadalangin namin sayo panginoon ang pagpapatuloy ng pagka-ina ni Maria sa amin sa antas ng grasya na nagdadala sa amin ng mga biyaya sa kaligtasang walang hanggan.Nawa,minamahal naming Ina maging huwaran naming lahat at matamo namin ang iyong patuloy na pagsaklolo at pagkupkop sa pamamagitan ng iyong maka-inang pamamagitan para sa aming lahat na iyong mga anak.**Amen**

**DALIT SA MAHAL NA BIRHENG MARIA**

Sakdalan ka naming Birheng mapagmahal

Mapagpalang Birhen ang tinatawagan

Mapagpalang Birhen ang dinaraingan

Mapagpalang Birhen ang tagapamagitan

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa Birhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

Mula sa pahina 6-7

***ABA GINOONG MARIA/STELLA MARIS***

**IKA-LIMANG ARAW**

(Sept.3)

**PAMBUNGAD NA AWIT**

Awaitin mula sa pahina 1

**PAMBUNGAD NA PANALANGIN**

Dasalin mula sa pahina 1-2

**INA NG LAGING SAKLOLO**

***(MOTHER OF PERPETUAL HELP)***

(**Genesis 12.1-7)**

Sinabi ni Yahweh kay Abraham, “Lisanin mo ang iyong bayan,ang tahanan ng iyong Ama at mga kamag-anak,at pumunta ka sa bayang ituturo ko sa iyo.Pararamihin ko ang iyong mga anak at apo at gagawin nilang isang malaking bansa.Pagpapalain kita at gagawin kong dakila ang iyong pangalan at ikaw ay magiging pagpapala sa marami.Ang sayo’y magpapala ay aking pagpapalain.At ang sa iyo’y sumumpa ay aking susumpain; sa pamamagitan mo,lahat ng mga bansa sa daigdig ay aking pagpapalain” Sumunod nga si Abram sa utos ni yahweh;nilisan nya ang haran noong siya’y pitumpu’t limang taon.Sumama sa kanya si Lot, isinama ni Abram ang kanyang asawang si Sarai at si Lot na pamangkin niya.Dinala niyang lahat ang kanyang mga alipin at mga kayamanang naipon nila sa Haran.Pagkatapos nito’y nagtungo sila sa Canaan. Pagdating nila roon, nagtira at nagtuloy si Abram sa isang banal na lugar sa Shekem,sa malaking puno ng Moreh, noo’y naron pa ang mga Cananeo.Nagpakita kay Abram si Yahweh na nagsabi sa kanya”Ito ang lupaing ibibigay ko sa iyong lahi”.At nag tayo si Abram ng altar para kay Yahweh na nagpakita sa kanya.

**PAGNINILAY**

Isang taon noon ang aking anak, masigla at malakas nang biglang umuwi sa bahay namimilipit sa sakit ng tiyan at nagsusuka.Maya-maya ay humilab ulit ang tiyan at dumumi ng may kasamang dugo.Agad naming isinugod sa pinakamalapit na hospital,ngunit agarang inilipat siya ng hospital dahil nag desisyon ang doctor sa operasyon.

Habang bumabyahe kami pa Sta.Cruz,kasama ko ang aking mama,takot na takot ako sa pwedeng mangyari sa nakikita kong sitwasyon ng aking anak.Kalong nya sa kanyang bisig ang nanglulupaypay kong anak,tahimik ang aking mama di ko siya nakitaan ng pagkatakot,buo ang kanyang desisyon ang lagi niyang sinasabi “ Pray tayo”.

Pagdating sa hospital sa Sta.Cruz kailangan ang dugo,nagtanong ulit ako sa mama ko,Ma,paano?tugon niya,ako ang banala,siya ang tumakbo sa Red Cross,kahit hating gabi na,hindi niya ako iniwan sa panahong iyon hanggang sa ipasok ang aking anak at operahan,magdamag siyang walang tulog hawak ang rosaryo at nagdadasal.Siya ang patunay ng Ina ng Laging Saklolo,patunay lamang ito na ang bawat isa sa atin anumang pagsubok na dumating may Ina ng Laging Saklolo na pwedeng kapitan,manangis sa kanya,sa ating Ina ang Birheng Maria.Sa ngayon ang aking anak ay limang taon na,minsan may panahon ang akala mo matatapos na ngunit sa lakas ng iyong pananalig ay diringgin tayo sa 'ting mga panalangin.

**SALMO**

**Judith 13,18bkde.19(Tugon 15)**

**Tugon: *Pinupuri kang lubusan ng lahat sa ating bansa***

Anak sumasaiyo ang pagpapala ng Diyos ng kataas-taasan.

Higit kang pinagpala kaysa lahat ng babae sa lupa.

Purihin ang Panginoong,Ang Diyos na lumalang sa langit at lupa.**Tugon**

Ang pananalig sa Diyos na nag-udyok sa iyo ay hindi na mapaparam

Sa isip ng mga tao habang ginugunita nila ang kapangyarihan ng Diyos.**Tugon**

**PANALANGIN SA IKA-LIMANG ARAW**

Panginoong, ipagkaloob mo sa amin ang lakas at tibay ng pananampalataya tulad ni Maria, na bagamat di niya lubusang maunawaan, siya ay tumalima pa rin sa iyong kalooban.May mga panahon din na kami ay naguguluhan at may mga agam-agam sa aming ginagawa sa aming simbahan dala ng aming mga kahinaan at pagkukulang. Subalit naniniwala kaming ikaw ay nariyan at handa mo kamig tulungan sa aming mga pagkukulang.At umaasa sa panalangin ng iyong Inang si Maria na sa aming mga pangangailangan di mo kami pababayaan.**Amen.**

**DALIT SA MAHAL NA BIRHENG MARIA**

Inang mapagpala,bukal na kadluan

Ang Birheng Maria may ari’t may tangan

Pagtulong na awa sa may kailangan

Magmamakaamong siya’y saklolohan

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa Birhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

Mula sa pahina 6-7

***ABA GINOONG MARIA/STELLA MARIS***

**IKA-ANIM NA ARAW**

(Sept.4)

**KALINIS-LINISANG PUSO NG BIRHENG MARIA**

***(IMMACULATE HEART OF MARY)***

**(Lucas 2 : 41-51)**

Taun-taon,Tuwing Pista ng Paskuwa,ang mga magulang ni Hesus ay pumupunta sa sa Jerusalem.At nang labindalawang taon na siya,pumaroon sila gaya ng dati nilang ginagawa.Pagkatapos ng pista,sila’y umuwi na.Nagpaiwan si Hesus sa Jerusalem ngunit hindi ito napansin ng kanyang magulang.Sa pag-aakala ng isa na si Hesus ay kasama ng isa,nagpatuloy sila sa maghapong paglalakabay.Nang malaman nilang hindi siya kasama ,siya’y hinanap nila sa kanilang mga kamag-anak at kakilala.Hindi nila siya matagpuan kaya’t bumalik sila sa Jerusalem upang duon hanapin.At Nang ikatlong araw, natagpuan nila si Jesus sa loob ng templo,nakaupong kasama ng mga guro. Nakikinig siya sa kanila at nagtatanog;at ang lahat ng nakarinig sa kanya ay namangha sa kanyang katalinuhan.Nag taka rin ang kanyang mga magulang nang siya’y makita.Sinabi ng kanyang ina,”Anak bakit naman ganyan ang ginawa mo sa amin?Balisang balisa na kami ng iyong ama sa paghahanap sa iyo.“Sumagot siya”,Bakit po ninyo ako hinahanap?Hindi ba ninyo alam na ako’y dapat na nasa bahay ng aking ama?’Ngunit hindi nila nauunawaan ang pananalitang ito.

Siya’y umuwing kasama nila sa Nazaret at naging masunuring anak.Ang lahat ng bagay na ito ay iningatan ng kanyang Ina sa kanyang puso.

**PAGNINILAY**

May sampung taon na ang nakalipas simula ng mamatay ang aking asawa, dalawa ang college kong anak at tatlong elementarya.Biglaan ang pangyayari, atake sa puso at halos ang katawan ay lupaypay at di ko malaman kung ano ang aking magiging desisyon, parang gumuho ang lahat para sa akin. Nang nakaburol siya may lumapit sa akin at bumulong, sabi nya” Tita huwag mong ipakita sa iyong mga anak na pinanghihinaan ka ng loob ganun din ang pwede nilang maramdaman”.Biglang nagising ako sa katotohanan,di ka man handa sa mga pangyayari ang kinakailangang ay maging matatag para sa iyong mga anak.

Tulad ni Maria nang mawala ang kanyang anak na si Hesus hindi sila tumigil upang siya ay matagpuan, ganun din ang aking ginawa bilang Ina, di ako tumuigil at kinailangang matagpuan ko ang mga paraan upang matagpuan ko ang aking hinahanap. Ang makitang maayos ang aking mga anak.Sa ngayon unti-unti nang natutupad ang kanilang mga pangarap, nawala man ang kanilang Ama,sama-sama naming hinaharap ang plano ng Diyos sa aking pamilya.

**SALMO**

**(Samuel 2,1.4-5.6-7.8abkd(Tugon 1a)**

**Tugon: Diyos kong Tagpagaligtas,Pinupuri kitang wagas**

Pinupuri ko kayo Poon dahil sa kaloob ninyo sa akin

Pinagtatawanan ko ngayon ang aking mga kaaway,

Sapagkat iniligtas ninyo ako sa kadustaan.**Tugon**

Nagapi ninyo ang mga makapangyarihan,

At pinalalakas ninyo ang mahihina.

Kaya ang dating mayayaman ay nagpapaupa para mabuhay.**Tugon**

Masagana ngayon ang dating maralita.

Ang dating baog,nagsilang ng mga anak,

At ang maraming supling ay sa lungkot na sadlak.**Tugon**

Kayo poon ay makapangyarihan,magbigay o bumawi ng buhay.

Maari ninyo kaming payamanin o paghirapin,

Maari ring ibaba o itaas**.Tugon**

**PANALANGIN SA IKA-ANIM NA ARAW**

Kalinis linisang puso ni Maria, idinudulog namin na nawa ay matularan ka namin sa iyong kababaang loob, maging laging handang sumunod sa Diyos at di nagdadalawang isip upang tumugon sa kalooban at plano ng Diyos. Idinadalangin namin na ang bawat Pamilyang Pangileño,ay tularan at maging huwaran si Jesus, Maria at Jose, na namuhay ng naayon sa plano ng Diyos upang ang puso ng bawat isa ay maging templo ng Espiritu Santo at munting Simbahan na makikiisa sa misyon ni Kristo.**Amen**

**DALIT SA MAHAL NA BIRHENG MARIA**

Langit itong habag di ikinakait

Sa kahit kaninong may wagas na pag-ibig

Taos-pusong lubos kanyang pananalig

Hindi saglit lamang dahil sa may nais.

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa Birhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

Mula sa pahina 6-7

***ABA GINOONG MARIA/STELLA MARIS***

**IKA-PITONG ARAW**

(Sept.5)

**PAMBUNGAD NA AWIT**

Mula sa pahina 1

**PAMBUNGAD NA PANALANGIN**

Mula sa pahina 1-2

**PAGGUNITA SA MAHAL NA BIRHENG MARIA NA NAGDADALAMHATI**

***(OUR LADY OF SORROW)***

**(John 19 : 25-27)**

Noong panahon iyon:Nakatayo sa tabi ng krus ni Hesus ang kanyang Ina at ang kapatid na babae nitong si Maria Magdalena.Nang makita ni Hesus ang kanyang Ina,at ang minamahal niyang alagad sa tabi nito,kanyang sinabi “Ginang,narito ang iyong ina!” Mula noon siya’y pinatira ng alagad na ito sa kanyang bahay.

**PAGNINILAY**

Musmos na bata pa lang ako, sinimulan ko ang paglilingkod sa aming parokya bilang debosyon ko sa Mahal na Birhen at gayon din mapalapit sa Diyos.Sabi din ng mga matatanda,pinagpapala ang mga naglilingkod sa Parokya. Nariyan na nilaan ko ang oras ko, tumutulong ako sa bawat gawain sa simbahan tulad ng pagtulong sa paghahanda sa iba't ibang pagdiriwang, naglilinis, nag-aayos ng mga palamuti. Nandyan din halos hindi na ako nauwi sa sarili naming bahay sa sobrang pagiging abala sa simbahan, iniisip ko kasi na pagpapalain naman ako sa mga ginagawa ko.Ngunit noong sumapit na ako sa hustong gulang upang responsable sa sarili kong buhay, nandyan na nakaranas ako ng iba't ibang suliranin sa buhay,problema sa paghahanap ng trabaho, problema sa salapi upang tustusan ang pang-araw-araw na pamumuhay,problema sa relasyon sa kasintahan, problema sa pamilya at ang pinakamasakit ang biglaan pagpanaw nang magkasunod ng dalawa kong malapit na kaibigan na kilalang deboto ng Mahal na Birhen at buong buhay silang naging malapit sila sa Diyos. At ang naging resulta nito labis na kalungkutan, minsan natanong ko ang sarili ko, "Bakit pa ba ako nabuhay?" . Nakaramdam ako ng pagtatampo sa Diyos,"Bakit kailangan ako makaranas ng mga problema sa kabila ng paglilingkod sa kanya? ". Nawalan ako ng gana, minsan natanong ko, " May Diyos ba talaga? "

Hanggang isang araw narinig ko sa isang pari na kapag may pinagdadaanan tayong mabibigat na problema sa buhay,sabi n'ya tignan lang natin ang imahen ng Mater Dolorosa, nahahapis, nagdadalamhati at umiiyak, pero nanatiling nakatayo sa paanan ng krus, magkadaop ang kanyang mga palad na tila nagdadasal at buong tapang na hinarap ang kalungkutan dahil nananatili pa rin s'ya nananalig sa Diyos. At dahil doon napagnilayan ko na katulad pala tayo ng Mahal na Birhen,na kahit s'ya ay pinagpala, nakaranas pa rin s'ya ng problema, kalungkutan at pagkabigo mula noong isilang n'ya ang Panginoong Jesus at tumakas sila papuntang Ehipto hangganng minasdan n'ya ito sa huling sandali sa Krus. Napagtanto ko, mali pala ang pagkakaunawa ko sa salitang "pinagpala" marahil ang pagpapala ay naghihintay na kamtin natin doon sa langit.

**SALMO**

**(Salmo 30,2-3a.3bk-4.56.15-16.20)**

**Tugon: *Poong D’yos na maibigin, ako ay iyong sagipin***

Sa iyo O Poon,ako’y lumalapit, upang ingatan mo, nang hindi malupig;

Ang aking dalanging laging sinasambit;iligtas mo ako, O Diyos na matuwid.

”Ako ay pakinggan, ako ay sagipin!”. **Tugon**

Tanging kublihan ko, ako ay ingatan: Tagapagtanggol ko’t aking kaligtasan.

Tagapagtanggol ko at aking kanlungan,

Ayon sa sabi mo, ako’y patnubayan. **Tugon**

O aking patnubay, ako ay iligtas, Sa patibong nila at umang na bitag:

Sa mga kamay mo habilin ko’y buhay ko,

Tagapagligtas kong tapat at totoo. **Tugon**

Subali’t, O Poon, ang aking tiwala,Ay nasasaiyo, Diyos na dakila!

Sa iyong kalinga, umaasa ako, Laban sa kaaway ay ipagtatanggol mo;

At sa umuusig sa sinumang tao**.Tugon**

Ang pagpapala mo’y iyong ilalaan sa mga anak mong may takot na taglay;

Kagila-gilalas malasin ninuman, Ang pagkalinga mo sa mga hinirang

Na nangagtiwala sa ‘yong pagmamahal. **Tugon**

**PANALANGIN SA IKA-PITONG ARAW**

O Mahal na Birhen na Nagdadalamhati, tigib ng Hapis at lumuluha sa paanan ng Krus,matapos tarakan ng pitong balaraw ang iyong Mahal na Puso ay nanatili ka matapat sa Panginoong Diyos. Naroon ka Ina sa paghihirap ng iyong Anak doon sa Calvario hanggang sa kanyang huling hantungan upang maghain ng iyong pagmamahal. Nawa ay matularan namin ang pinamalas mo katatagan sa panahon nagdurugo iyong puso dahil sa Pasyon at Pagkamatay ng iyong anak na si Jesus upang tubusin kami sa kasalanan. Bahaginan mo kami ng tapang at lakas na huwag humina ang aming loob. Akayin mo kaming mga anak mo patungo sa iyong anak na aming Panginoon Jesukristo sa pamamagitan ng pagninilay sa pitong Hapis na iyong dinanas. Aliwin mo kami O Ina, sa panahong kami naman ang nakakaranas ng pagdadalamhati. Ipanalangin mo kami O aming Ina, na sa bawat hapis na aming dinadanas dito sa lupa ay magkamit kami ng makalangit na gantimpala doon sa tahanan ng Diyos. **Amen**

**DALIT SA MAHAL NA BIRHENG MARIA**

Ang panahong ito’y aming tinatakan

Mga himala mo na itinatanghal

Sa Lourdes,Fatima at Pangil naman

Awang pumapatak bulaklak ng buhay

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa Birhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

Mula sa pahina 6-7

***ABA GINOONG MARIA/STELLA MARIS***

**IKA-WALONG ARAW**

(Sept.6)

**PANGBUNGAD NA AWIT**

Mula sa pahina 1

**PANALANGIN NG BAYAN**

Mula sa pahina 1-2

**ANG PAG AAKYAT SA LANGIT SA MAHAL BIRHENG MARIA**

***(ASSUMPTION)***

**Pahayag 12; 1-6a.10 ab**

Nabuksan ang templo ng Diyos sa Langit,at nakita ang kaban ng Tipan.

Kasunod into’y lumitaw sa Langit ang isang kagila-gilalas na tanda:isang babaing nararamtan ng araw at nakatungtong sa buwan;ang ulo niya’y may koronang binubuo ng labindalawang bituin.Malapit na siyang manganak kaya’t napapasigaw siya ng matinding sakit at hirap.

Isa pang tanda ang lumitaw sa Langit:isang pulang dragon na napakali.Ito’y may putong sa ulo at sampung sungay,at may korona ang bawat ulo.Sinaklot ng kanyang bunto’t ang ikatlong bahagi ng mga bituin sa langit at inihagis ang mga iyon sa lupa.Pagkatapos ay tumayo siya sa paanan ng babaing malapit nang manganak upang lamunin ang sanggol sa sandaling ito’y isilang.At ang babae ay nag silang ng sanggol na lalaki,ngunit may umagaw sa bata at dinala ito sa Diyos sa kanyang trono.Ang sanggol na ito ang itinakdang maghahari sa lahat ng bansa sa pamamagitan ng kamay na bakal.Ang babae naman ay tumakas patungo sa ilang,sa isang dakong inihanda ng Diyos para sa kanya.

At narinig ko ang isang malakas na tinig buhat sa langit na nagsasabi,”Dumating na ang tagapagligtas ng Diyos! Ipinamalas na niya ang kanyang kapangyarihan bilang Hari!Ipinamalas ng Mesias ang kanyang karapatan.

**PAGNINILAY**

Isang buwan makaraan kaming ikinasal noong January 17,2004 ng aking butihing asawa ng aming malaman na ako ay nagdadalantao.Masayang masaya kami ng malaman naming mag-asawa na ako ay nag dadalantao.Hindi naging madali sa akin ang pagbubuntis sapagkat maselan ang aking paglilihi.Halos oras-oras akong nag susuka at halos lupaypay ako pagkatapos sumuka.Hirap na hirap ako tuwing umaga sa pag-susuka at hindi ako makakain.Isang umaga makalipas ang 3 linggo nakaramdam ako ng pag-sakit ng aking balakang.Hindi ko maipaliwanag ang sakit na aking naramdaman ng araw na iyon kung kayat nag desisyon kaming mag asawa na pumunta sa aking Dra.Nagkaroon ng malawak na pag susuri ang Dra. At napag alaman na ang sanggol na nasa aking sinapupunan na siyang nag pasaya sa aming mag-asawa ay wala nang buhay.Napakasakit sa aming damdamin ang nangyaring iyon at wala akong nagawa kung hindi ang umiyak ng umiyak at naitanong ko sa Panginoong Diyos na bakit nangyari iyon s amin.Matagal rin bago ko natangap ang pagkawala ng aming supling subalit naisip ko na may mahalagang dahilan ang Panginoong Diyos sa nangyari sa aming mag-ina.Katulad rin ng ating mahal na Birheng Maria ng siya ay bawian ng buhay at ng iniakyat sa langit ng mga anghel upang makapiling nya ang kanyang bugtong na anak, ito ay patunay na ang lahat ng kaluluwa ay mapupunta sa langit kung tayo ay naging mabuting nilalang.Buo ang aking paniniwala na ang supling namin na namayapa ay kapiling na rin ng Mahal na Birheng Maria at ng Panginoong Hesukristo sapagkat siya ay inosente at wala pang nagawang kasalanan.

**SALMO**

**Salmo 44,10bk.11.12ab.16(Tugon:10b)**

**Tugon: *Nasa kanan mo ang Reyna,maningning sa ginto’t ganda.***

Samantalang sa kanan mo,nakatayo ‘yang Reyna

Palamuti’y gintong lantay sa damit na suot niya.**Tugon**

O kabiyak nitong Hari,ang payo ko’y ulinigin;

Ang lahat mong kamag-anak at ang madla ay limutin.**Tugon**

Sa taglay mong kagandahan ang hari ang paibigin;

Siya’y iyong Panginoong,marapat na iyong sundin.**Tugon**

Sama-samang masasaya,ang lahat ay nagagalak

Na pumasok sa palasyo at sa hari ay humarap.**Tugon**

**PANALANGIN SA IKA-WALONG ARAW**

Ama ako ay sumasamo at dumadalangin na sana po ay patuloy mong ibuhos ang iyong pagpapala sa aming pamilya.Nawa’y ikaw ang laging maging sentro ng bawat pamilya at maging gabay sa lahat ng aming iisipin at gagawin upang sa ganun ay maging kalugod lugod kami sa iyong paningin.Lukuban mo po kami ng iyong banal na Espiritu upang sa ganun ay magkaroon ng kaliwanagan ang aming mga isipan sa lahat ng aming gagawing plano sa aming buhay.**Amen**

**DALIT SA MAHAL NA BIRHENG MARIA**

Nagsabog ka dito mabangong talulot

Maraming biyaya sa amin ay dulot

At mabisang lunas na nakagagamot

Sa mga sakit sa awa mong puspos.

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa Birhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

Mula sa pahina 6-7

***ABA GINOONG MARIA/STELLA MARIS***

**IKA-SIYAM NA ARAW**

(Sept.7)

**PANGBUNGAD NA AWIT**

Awitin mula sa pahina 1

**PANALANGIN NG BAYAN**

Mula sa pahina 1-2

**PAGGUNITA SA PAGKAREYNA NG MAHAL NA BIRHENG MARIA**

***(QUEENSHIP)***

**Lucas 1: 46-56**

”Ang puso ko’y nag pupuri sa Panginoon,ang aking espiritu’y nagagalak sa Diyos na aking tagapagligtas.Sapagkat nilingap niya akong kanyang abang alipin! Mula ngayon, ang lahat tao’y tatawagin akong mapalad; dahil sa mga dakilang bagay na ginawa sa akin ng Makapangyarihan - Siya’y banal ! ang kanyang kahabagan ay para sa mga tao at sa lahat ng salinlahing may takot.

**PAGNINILAY**

Ika-17 ng Setyembre 1980 ng palipat-lipat akong dinala sa iba't ibang istasyon ng pulisya sa kasong rebelyon at inciting to sedition. Estudiante ako noon sa Pamantasan ng Sto.Tomas sa Maynila at nasa kalagitnaan ng mga kaguluhan at pagbomba sa mga pribadong gusali at pambublikong lugar sa ating bansa. Laman ng mga pahayagan ang balita tungkol sa mga grupo ng mga estudianteng kinabibilangan ko na kinokondena ng Pamahalaan sa mga gawaing labag sa batas at kapayapaan.Naglahong bigla ang pangarap para sa akin ng mga magulang na nagtaguyod upang makatapos ng pag-aaral para sa magandang kinabukasan.Sa panalangin sa Diyos at sa gabay ng Mahal na Birheng Maria,naipangako ko sa sarli ko na iwasto ang landas at muling tahakin ang isang direksyon tungo sa paniniwala na makipagkasundo sa pamahalaan at kamtin ang kaunlaran sa mapayapang paraan.INIWAN KO ANG MGA GAWAING MARARAHAS AT KUMALAS SA PAGYAKAP SA PANINIWALANG ANG RADIKAL NA PAGBABAGO AY MAKAKAMTAN SA MADUGONG PARAAN.NAPALITAN NG KILOS REPORMA ANG ARMADONG TUNGGALIAN.ANG PINTURANG PULA NA IGINUGUHIT SA MGA PADER AY NAPALITAN NG MAHINAHONG PAG-UUSAP AT HARAPAN.ANG PAMIMIGAY NG MGA PROPAGANDANG NANG-AAKIT PARA SA ARMADONG KONPRONTASYON AY NAUWI SA REPORMANG OPTIONS. Binuksan ko ang puso at isipan para sa mga gawain at pagkilos na mapayapa sa pamamagitan ng pagpayag tulad ng ginawa ni Maria sa kagustuhan at kalooban ng Diyos.Unti unti ay nakamit ko ang mga pagbabagong aking hinihiling para sa lipunan at sa mga taong bayan sa pamamagitan ng paghihintay sa biyaya ng Diyos na kanya namang ipinagkakaloob ayon sa kanyang paraan at sa tamang panahon. Naunawaan ko na sa pakikibaka sa buhay anuman ang kailangang gawin, marapat na ang mga desisyon ay nakabase sa maka Kristiyanong conviction.Laging sundin ang batayang prinsipyo ng moralidad: gawin ang mabuti at ang masama ay iwaksi. Ang dating sigaw sa kalsada ay naging dalit sa harapan ng altar at ang dating inip at galit sa sistema ng lipunan ay unti unting naging kasiyahan dahil sa tinatamasang kaginhawahan hindi lamang ng aking pamilya kundi maging ng aking kapwa na nababahaginan ng biyayang kaloob ng Diyos sa pag-sunod ko sa kanyang kalooban.

**SALMO**

**Salmo 112,1-2.3-4.5-6.7-8(tugon:2)**

**Tugon: *Ngalan ng Diyos ay idangal ngayon at magpakailanman***

Dapat na magpuri ang mga alipin,

Ang ngalan ng Poon ay dapat purihin,

Ang kanyang pangalan ay papupurihan,magmula ngayo’t magpakailanman.**Tugon**

Buhat sa silangan,hanggang sa kanluran,

Ang ngalan ng Poon,pupurihing tunay.

Siya’y naghahari sa lahat ng bansa,Lampas pa sa langit ang pagkadakila.**Tugon**

Walang makatulad ang Panginoong Diyos

Na sa kalangitan doon naluluklok;

Buhat sa itaas siya’y tumutunghay,Ang lupa at langit kanyang minamasdan.**Tugon**

Mula sa alabok ang mga mahirap,

Sa pagkalugami ay itinataas sa mga prinsepe ay isinasama,

Nagiging prinsipe ang mga lingkod n’ya.**Tugon**

**PANALANGIN SA IKA-SIYAM NA ARAW**

Mahal na Birheng Maria, ina ni Hesus at ina namin, tularan nawa namin ang iyong tahimik at mala-paslit na pagtitiwala sa Diyos. Tulungan mo kaming manalig sa Kanya lalo't higit sa panahong kailangan naming maitama ang aming mga pagkakamali. Gabayan mo kami sa aming pananampalataya upang ang pangako at tipan ng iyong Anak na si Hesus sa sangkatauhan ay maluwalhati naming makamtan. Matuto nawa kaming maging laging masaya at malayo sa mga kalungkutan at alalahanin sa buhay tulad ng Birheng Maria. **Amen**

**DALIT SA MAHAL NA BIRHENG MARIA**

Ganitong nangyari di maitatakwil

Pagpapagaling mo Birheng mahabagin

Kahit puwong taon hirap na sasaktin

Mga pagtitiis napapawing tambing.

**Tugon/Koro**

*Ikaw po ang tuwa at aking patnugot*

*Di mapapasama kay Mar’yang umirog*

*Luwalhati sa Birhen,ilaw na maningning*

*Aliw ng mahirap,lunas ng tiisin.*

**PANALANGIN NG BAYAN**

Dasalin mula sa pahina 4-5

**HULING PANALANGIN**

Dasalin mula sa pahina 5-6

**DASALIN/AWITIN**

Mula sa pahina 6-7

***ABA GINOONG MARIA/STELLA MARIS***